Datum: 19. marec 2020

Štev.: 167/2020

**Vlada Republike Slovenije**

**Gregorčičeva 20, 25**

**1000 Ljubljana**

[**gp.gs@gov.si**](mailto:gp.gs@gov.si)

**Ministrstvo za gospodarski razvoj in tehnologijo**

**Kotnikova ulica 5**

**1000 Ljubljana**

[**gp.mgrt@gov.si**](mailto:gp.mgrt@gov.si)

**ZADEVA: Dopolnitev Odloka o začasni prepovedi ponujanja in prodajanja blaga in storitev potrošnikom v Republiki Sloveniji – poziv za spremembo**

**Spoštovani ministri - predstavniki Vlade RS,**

mali trgovci s polnim razumevanjem sprejemajo ukrepe in prilagajajo svoje poslovanje ukrepom, ki jih sprejemate z namenom zaščite vseh državljanov Republike Slovenije. Ob dopolnitvi Odloka o začasni prepovedi ponujanja in prodajanja blaga in storitev potrošnikom v Republiki Sloveniji, pa so pogoji za izvajanje njihovega dela postali resnično nemogoči. Mali trgovci lahko samo še zaprejo vrata. S takšnim ukrepom malim trgovcem ostajajo zgolj stroški obratovanja, ki se kopičijo in ne vemo, kako jih bodo podjetja krila v odrejenih razmerah.

**Pozivamo vas, da nemudoma sprejmete spremembo/dopolnitev Odloka o začasni prepovedi ponujanja in prodajanja blaga in storitev potrošnikom v Republiki Sloveniji, na način, da bodo trgovci lahko sami določali poslovni čas trgovin in ga prilagajali okoliščinam v posameznem podjetju ter okolju v katerem poslujejo.**

V obrazložitvi navajate, da je namen spremembe v preprečevanju stikov zaradi epidemije COVID-19, in da bo daljši delovni čas omogočil daljši časovni interval opravljanja nakupov v prodajalnah in posledično zmanjšal koncentracijo kupcev.

Trgovci, člani Združenja malih trgovcev pri GZS - Podjetniško trgovski zbornici smo prilagodili svoje poslovanje vsem ukrepom, ki jih sprejemate na način, da vsakodnevno zagotavljamo nemoteno oskrbo državljank in državljanov. Pri izvajanju dela dosledno spoštujemo: [Priporočila NIJZ glede števila potrošnikov, ki so glede na kvadraturo lahko naenkrat prisotni v posameznem poslovnem prostoru (novi koronavirus SARS-CoV-2)](https://www.nijz.si/sl/priporocila-glede-stevila-potrosnikov-ki-so-glede-na-kvadraturo-lahko-naenkrat-prisotni-v-posameznem).

Opozarjamo, da vsesplošno podaljšanje časa ni sprejemljivo in v nadaljevanju za to navajamo razloge. Določanje obsega delovnega časa med ponedeljkom in petkom bi morala biti prepuščena posameznemu podjetniku, da ga lahko prilagaja potrebam okolja, v katerem posluje in drugim okoliščinam poslovanja. Uveljavljamo številne ukrepe, da zaščitimo svoje stranke in svoje zaposlene. Moramo vam predstaviti dejansko stanje, ki ga opažamo pri svojem poslovanju. Pri malih trgovcih je koncentracija ljudi v trgovinah bistveno manjša, kot v večjih nakupovalnih centrih. Potrošniki so glede na okoliščine spremenili svoje nakupovalne navade. Nakupe opravljajo bolj redko in takrat kupijo več, oziroma vse kar potrebujejo za več dni. Ne obiskujejo trgovin tako pogosto kot pred epidemijo. Posledično je frekvenca nakupov bistveno manjša. Večino nakupov stranke opravijo med 8.00 in 11.00 uro, še nekaj med 14.00 in 16.00, ko se »tisti ljudje, ki še delajo« vračajo z dela.

Delovni čas smo prilagodili tudi številu delavcev, ki jih imamo na voljo. Nekateri so odsotni iz zdravstvenih razlogov, nekateri zaradi varstva otrok, nekateri ker nimajo prevoznih sredstev, niti možnosti koriščenja javnega prevoza….. . Mali trgovci nimamo velikega števila zaposlenih. V trenutnih razmerah, jih ne moremo niti zaposliti. Manjše trgovine z živili, ki poslujejo v manjših krajih lahko zaradi te uredbe le še zaprejo vrata. S tem se za prebivalce v manjših krajih, odročnih krajih, zapira oskrba z osnovnimi življenjskimi potrebščinami. Najbolj prizadeti bodo starejši prebivalci, ki nimajo v bližini sorodnikov, da bi jih oskrbeli iz oddaljenih večjih trgovskih centrov.

Opozarjamo, da je ukrep, ki podaljšuje delovni čas za vse trgovine, ki lahko obratujejo, učinkuje tako, da bodo manjše trgovine morale zapreti vrata. Še večja količina ljudi bo preusmerjena v večje trgovine.

Verjamemo, da z ukrepi sledite zgledu in praksam, ki jih uvajajo nekatere druge države, vendar tuje prakse niso vedno najboljše. Ukrepi v Republiki Sloveniji bi morali upoštevati tudi posebnosti, ki jih kot majhna država imamo. Imamo vasi in številne odročne kraje, imamo male ljudi in imamo kar nekaj malih trgovin, ki oskrbujejo te male ljudi. V malih trgovinah ni prostora za »klepet več kupcev«, ker so za kaj takega premajhne. Na tem mestu apeliramo na vas, da se tudi pri uvajanju vseh interventnih ukrepov ne pozabi na načelo »najprej pomisli na male«. Spremenjena odredba namreč malim trgovskim podjetjem nalaga breme, ki ga ne zmorejo več.

Zavedamo se, da pri sprejemanju interventnih ukrepov ni časa za usklajevanje s strokovno javnostjo, verjamemo pa, da z ukrepi lahko sledite navedenim dejstvom in s spremembo predmetne odredbe ponovno omogočite poslovanje malim trgovinam.

Če so potrebne kakšne spremembe in določitev dodatnih ukrepov, se ti lahko uredijo tudi z dopolnitvijo Priporočil NIJZ glede števila potrošnikov, ki so glede na kvadraturo lahko naenkrat prisotni v posameznem poslovnem prostoru (novi koronavirus SARS-CoV-2). Če se zazna kršenje katerega od priporočil, pa naj se z namenom večje zaveze k spoštovanju tisti del priporočil vključi v odredbo ali pa dodatno zaostri/opredeli.

V želji po tvornem sodelovanju vas pozdravljamo in pričakujemo odziv v čim krajšem času.

|  |  |
| --- | --- |
| Podjetniško trgovska zbornica  mag. Vida Kožar  direktorica | Združenje malih trgovcev Slovenije  Bruno Komac l.r.  predsednik združenja |

Poslano:

* naslovnikoma
* arhiv tu